I dag blev der afholdt afskedsreception for den nordjyske biskop Henning Toft Bro, som har valgt at træde tilbage.

Efter 36 år som præst i Folkekirken og efter at have været biskop over Aalborg Stift siden 2010, går Henning Toft Bro på pension. I dag blev der så holdt  afskedsreception i Folkekirkens hus i Aalborg. - Det er en speciel oplevelse, men glæden over, at min kone og jeg selv har taget beslutningen, er stor, lyder det fra Henning Toft Bro. Han tilføjer, at afskedsreceptionen fredag er en slutning på et langt forløb, og det sker med både vemod og glæde. Henning Toft Bro meddelte tidligere på året, at han ville gå på pension, og nu vil han blandt andet bruge tiden på familien og sin musikalske interesse. - Jeg skal have mere tid til min kone, mine børn og mine fem børnebørn. Og så har jeg nogle sange, salme og viser liggende i skuffen – jeg har skrevet sange i over 40 år - og dem håber jeg på, jeg kan tage op pudse lidt af. Og så håber jeg på, jeg kan få inspiration og tid til at skrive nye sange, salme og viser, fortalte han i forbindelse med offentliggørelsen af hans afsked. Henning Toft Bro var medlem af bandet Tørfisk fra 1983 til 1995. Her blev han mest kendt for hittet VLTJ, der handler om den lokale togbane i Thy, som blandt andet samler passagerer op i netop Vemb, Lemvig og Thyborøn. Henning Toft Bro har tidligere understreget, at han gennem sin tid har oplevet at folkekirken er en aktiv medspiller i samfundsdebatten og civilsamfundet og ser gerne at denne udvikling fortsætter. Der er endnu ikke sat navn på den kommende biskop over Aalborg Stift, men bispevalget er i gang. Det bliver endeligt afgjort 27. oktober hvem, der skal efterfølge Henning Toft Bro. Se eller gense Henning Toft Bros afskedsgudstjeneste: